Младен Исаев
Мързеливата катеричка

chitanka.info

Всички буболечки,

мравчици и мечки,

от гори, пшеници

сбраха си храница,

че навред ще има

скоро люта зима.

Катеричка сива,

много мързелива,

в старата хралупа

нищо не натрупа.

Рече: ей над мене

пити наредени —

малките пчелици

сбрали си храници.

Вънка сняг натрупа.

В топлата хралупа

нашта мързелана

с лапите дохвана

и засмука пита,

с сладък мед напита.

Ала в миг пчелите

бръмнаха сърдити —

по гърба, главата,

гърлото, устата

жилеха дълбоко,

мушеха жестоко.

И на мързелана

вътре тясно стана.

Хукна тя навънка,

мършава и тънка,

бяга през гората

в сняг дълбок горката!

Заю отдалече

се засмя и рече:

— Май че, мързелано,

топличко ти стана!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.